** АГЕНЦИЯ ЗА ПУБЛИЧНИТЕ ПРЕДПРИЯТИЯ И КОНТРОЛ**

**ПЛАН**

**за работа на Агенция за публичните предприятия и контрол**

**за 2025 година**

**София, 2025 година**

# ИЗПОЛЗВАНИ СЪКРАЩЕНИЯ

АППК, Агенцията Агенция за публичните предприятия и контрол

ДА „ДР и ВВЗ“ Държавна агенция „Държавен резерв и военновременни запаси“

ЗК Закон за концесиите

ЗПП Закон за публичните предприятия

ЗПСК Закон за приватизация и следприватизационен контрол

ЗСч Закон за счетоводството

КЕВР Комисия за енергийно и водно регулиране

МИИ Министерство на икономиката и индустрията

МФ Министерство на финансите

НОИ Национален осигурителен институт

НПВУ Национален план за възстановяване и устойчивост

ОИСР Организация за икономическо сътрудничество и развитие

ППЗПП Правилник за прилагане на Закона за публичните предприятия

РИОСВ Регионална инспекция по околната среда и водите

ЦРОЗ Централен регистър на особените залози

# ВЪВЕДЕНИЕ

Планът за работа на Агенцията за публичните предприятия и контрол за 2025 г. е изготвен в съответствие с чл. 6, ал. 1 от Закона за приватизация и следприватизационен контрол и чл. 9, ал. 1 от Устройствения правилник на АППК.

 Агенцията извършва дейности, които произтичат от възложените ѝ функции със Закона за публичните предприятия, Закона за приватизация и следприватизационен контрол и чл. 42 от Закона за концесиите.

Дългосрочни цели в работата на АППК са:

* Допринасяне за прилагането на стандарти за добро корпоративно управление на публичните предприятия, оповестяване и прозрачност на дейността на публичните предприятия и органите им за управление.
* Реализиране на ефективен приватизационен процес, контрол на задължения, залегнали в приватизационните договори и икономическа ефективност при управлението на публичната собственост в защита интереса на гражданите и обществото.

 Годишните цели в дейността на АППК през 2025 г. са пряко обвързани с дългосрочните цели на институцията. Показателите за изпълнение на поставените цели и целевите им стойности са изготвени въз основа на актуалния портфейл от държавни публични предприятия, ресурса от обекти, подлежащи на приватизация, приватизационните договори, подлежащи на контрол и въз основа на *Годишният план за извършване на независим външен контрол на изпълнението на концесионни договори от АППК за 2025 г.*, одобрен с решение на Министерски съвет № 789 от 15.11.2024 г.

Изготвена е прогноза за очаквани постъпления от приватизационни продажби, от следприватизационен контрол и свързаното с него процесуално представителство.

Необходимите ресурси за обезпечаване на дейностите, извършвани от Агенцията, са предвидени в съответствие със средносрочната бюджетна прогноза и с програмния бюджет на Министерство на икономиката и индустрията.

**ЕЖЕГОДНИ ЦЕЛИ**

* Принос на АППК за прозрачното управление на публичните предприятия и органите им за управление;
* Успешно приключване на приватизационни проекти за продажба на имоти - частна държавна собственост с данъчна оценка над 10 000 лв. и на обособени части от имуществото на търговски дружества с повече от 50 на сто държавно участие в капитала;
* Осъществяване на ефективен, навременен и ефикасен контрол на задължения, залегнали в приватизационните договори;
* Подобряване на ефективността в управлението на публичната собственост, достъпността и качеството на публичните услуги за обществото.

**ОСНОВНИ ЦЕЛИ ЗА 2025 г.**

* Изпълнение на възложените функции, съгласно ЗПП и ППЗПП;
* Оценяване на изпълнението на одобрените бизнес програми на публичните предприятия, категоризирани като „големи“, съгласно критериите в глава втора, раздел I и раздел II от Закона за счетоводството и на публичните предприятия, съгласно *Плана за извършване на оценки на изпълнението на бизнес програмите на „микро-“, „малки“ и „средни“ публични предприятия за 2024 г.* (одобрен с Решение № 364 от 23.05.2024 г. на Министерския съвет);
* Подготовка и реализиране на приватизационни продажби за обектите, за които има заявен инвеститорски интерес;
* Установяване изпълнението, респ. неизпълнението на задължения по сключени приватизационни договори, подлежащи на следприватизационен контрол;
* Осъществяване на независим външен контрол на концесионните договори, определени с *Годишния план за извършване на независим външен контрол на изпълнението на концесионни договори от АППК за 2025 г.*, съгласно Закона за концесиите;

Целевите стойности на показателите за изпълнение на основните цели на АППК за 2025 г. са, както следва:

|  |  |  |
| --- | --- | --- |
| **ПОКАЗАТЕЛИ ЗА ИЗПЪЛНЕНИЕ** | **МЕРНА ЕДИНИЦА** | **ЦЕЛЕВА СТОЙНОСТ** **ПЛАН 2025 г.** |
| Публични предприятия с извършен мониторинг на дейността  | бр. | **265** |
| Извършени оценки на изпълнението на одобрените бизнес програми на публични предприятия | бр. | **60** |
| Приватизирани обекти  | бр. | **10** |
| Дружества с извършен следприватизационен контрол  | бр. | **44** |
| Обекти с изпълнени приватизационни задължения | бр. | **43** |
| Концесионни договори с извършен независим външен контрол на изпълнението | бр. | **5** |

Целевата стойност на показателя „Публични предприятия с извършен мониторинг на дейността“ е определена въз основа на портфейла от държавни публични предприятия;

Показателят „Обекти с изпълнени приватизационни задължения“ е в зависимост от осъществения следприватизационен контрол по изпълнение на задълженията на купувачите по приватизационните договори през съответния отчетен период и констатирано изпълнение/неизпълнение на задълженията;

Сделките, подлежащи на следприватизационен контрол, са с изтекъл срок за плащане на покупната цена и са във фаза изпълнителни производства, поради което очакваните постъпления от дейността по следприватизационен контрол са на база принудително изпълнение по изпълнителни дела, водени от АППК.

Очакваните парични постъпления през 2025 г. са в общ размер на 860 644 лв. и са разпределени съответно:

* + от приватизационни продажби – 500 000 лв.
	+ от следприватизационен контрол – 360 644 лв.

***Портфейл от държавни публични предприятия***

 Портфейлът на държавата в публичните предприятия обхваща участието ѝ в 265 предприятия (в т.ч. дъщерните дружества) от различни сектори на икономиката на страната. В портфейла на държавата 54 публични предприятия са категоризирани като „големи“.

 През плановия период следва да бъдат извършвани всички дейности, регламентирани в ЗПП и ППЗПП по отношение на държавните публични предприятия.

## *Обекти, подлежащи на приватизация*

Разчетите за дейността по приватизация са изготвени въз основа на ресурса от обекти, с който разполага Агенцията, като са разгледани възможностите за реализиране на успешни приватизационни продажби.

 Подлежащи на приватизация обекти в началото на плановия период са:

* 17 бр. обособени части от имуществото на търговски дружества;
* 180 бр. имоти-частна държавна собственост и имоти с предоставени права на управление на ръководители на държавни ведомства, за които има предложения за приватизация.

 Приватизационният ресурс, с който разполага АППК, е съставен предимно от недвижими имоти – частна държавна собственост с данъчна оценка над 10 хил. лв. По-голямата част от тези имоти вече са предлагани за продажба и за тях не са реализирани сделки, поради отсъствие на инвеститорски интерес. Планът за 2025 г. е изготвен върху прогноза за реализиране на успешни приватизационни продажби на нови обекти с открити процедури и на обекти с наскоро заявен предварителен инвеститорски интерес.

***Приватизационни договори, подлежащи на контрол***

 Стойностите на планираните показатели за дейността по следприватизационен контрол са съобразени със задълженията на купувачите, поети с приватизационните договори и за които ще бъде осъществен контрол през годината.

АППК осъществява следприватизационен контрол на:

* Договорите, по които е констатирано трайно неизпълнение на задължения за заплащане на разсрочената част от цената и са предприети всички необходими и възможни действия за събиране на дължимите суми – 94 броя;
* Договорите, подлежащи на контрол по отношение на различни социални ангажименти и други задължения - 54 броя.

***Независим външен контрол на изпълнението на определени концесионни договори***

С Решение на Министерския съвет № 789 от 15.11.2024 г. е одобрен *Годишен план за извършване на независим външен контрол на изпълнението на концесионни договори от АППК за 2025 г.* Агенцията ще извършва планов контрол на 5 броя концесионни договори, определени в Годишния план за 2025 г., както и на извънредни проверки на други концесионни договори, в случай, че бъдат възложени на АППК от Координационния съвет по концесиите.

***Външни фактори, които могат да окажат негативно въздействие върху постигането на целите:***

* Неизпълнение на изискванията за отчетност и разкриване на информация в съответствие със ЗПП и ППЗПП от страна на публичните предприятия;
* Слаб инвеститорски интерес към обектите, предложени за продажба;
* Липса на активи и финансов ресурс на купувачи с просрочени задължения към АППК, които да осигурят пълно погасяване на задълженията към Агенцията;
* Трудности при набиране и/или актуализиране на правната и финансовата информация за съответното дружество, подлежащо на следприватизационен контрол;
* Изменение на нормативната рамка, водеща до промяна на целите.

**ПЛАНИРАНИ ДЕЙНОСТИ ЗА ПОСТИГАНЕ НА ЦЕЛИТЕ ЗА 2025 г.**

***Координация и мониторинг на държавната политика по отношение на публичните предприятия***

* Актуализиране на портфейла от държавни публични предприятия и събиране на финансова и нефинансова информация за дейността им, необходима за изготвянето на годишния обобщен аналитичен доклад за публичните предприятия;
* Тримесечно и годишно оповестяване чрез Електронно-информационната система на публичните предприятия на отчетна информация, подадена от публичните предприятия – всички изискуеми документи и информация, съгласно чл. 21 и чл. 61 от ППЗПП;
* Извършване на мониторинг на дейността на държавните публични предприятия, включващ изготвянето на Годишния обобщен доклад за 2024 година;
* Провеждане на публично оповестени конкурси за номиниране на кандидати за независими членове на органите за управление и контрол на публичните предприятия, категоризирани като „големи“;
* Извършване на мониторинг на конкурсните процедури за избор и назначаване на членове на органите за управление и контрол на публичните предприятия;
* Изготвяне на План за извършване на оценки на изпълнението на бизнес програмите на „микро“, „малки“ и „средни“ публични предприятия за 2026 г. и внасяне в Министерския съвет за одобрение;
* Извършване на текущ мониторинг на Политиката за участието на държавата в публичните предприятия и мониторинг на изпълнението на възложени задължения за извършване на обществени услуги и/или за изпълнение на цели за публичната политика през 2024 г.
* Изразяване на становища по реда на чл. 16, ал. 1 от ППЗПП по отношение на бизнес програмите на публичните предприятия, категоризирани като „големи“, изисквани от органите, упражняващи правата на държавата в тях, преди одобряване на бизнес програмите;
* Извършване на оценка по реда на чл. 16, ал. 2 от ППЗПП на изпълнението на одобрените бизнес програми на публичните предприятия, категоризирани като „големи“ и на публичните предприятия, съгласно *Плана за извършване на оценки на изпълнението на бизнес програмите на „микро“, „малки“ и „средни“ публични предприятия за 2024 г.*;
* Дейности от компетентността на АППК в преговорния процес по присъединяване на Р. България към ОИСР;
* Изпълнение на ангажиментите на АППК във връзка с приемането на Р. България в Еврозоната;
* Изпълнение на Мерките по НПВУ, за които отговорна институция е АППК.

***Подготвителна работа по приватизационните проекти***

* Набиране и/или актуализиране на правна и финансова информация за подлежащите на приватизация обекти;
	+ Разрешаване на проблеми, свързани с приватизационните процедури във взаимодействие с други държавни ведомства и институции;
	+ Съгласуване на приватизационните процедури за имоти – частна държавна собственост с министъра на финансите;
	+ Възлагане на външни изпълнители на изготвянето/актуализацията на анализи на правното състояние, приватизационни оценки, информационни меморандуми за съответните обекти;
	+ Определяне на метод и условия за приватизация;
	+ Реализиране на приватизационни проекти.

***Контрол на приватизационните договори***

* Изготвяне на План за осъществяване на проверки на място в приватизираните дружества с цел повишаване коректността при отчитане на изпълнението, респективно констатиране на неизпълнение на поетите с приватизационните договори задължения;
* Изготвяне на уведомления до купувачите, които нямат задължение по приватизационен договор да предоставят в АППК отчетни документи, доказващи изпълнението на задълженията, останали на контрол;
* Анализ на получените отчети от купувачите и приключване с констатации на следприватизационния контрол по изпълнение на изискуемите задължения по приватизационните договори за 2023 г. и 2024 г.;
* Събиране на писмена информация от компетентните държавни институции, доказваща изпълнението/неизпълнението на задълженията от страна на купувачите по приватизационните договори - НОИ, ЦРОЗ, Централен депозитар, РИОСВ, ДА „ДР и ВВЗ“, КЕВР и др.;
* Изготвяне на предложения за начисляване на неустойки;
* При постъпило искане и след извършена проверка, издаване на удостоверение по чл. 22б от ЗПСК за изплатена цена и при поискване за изпълнение на други задължения;
* При постъпило искане и след извършена проверка, издаване на удостоверение по чл. 78, ал. 2 от Закона за държавната собственост за липса на задължения, произтичащи от неизпълнение на договор за приватизационна продажба.

***Независим външен контрол на изпълнението на концесионни договори, включени в Годишния план за 2025 година***

* Извършване на планови проверки на изпълнението на концесионните договори включени в *Годишния план за извършване на независим външен контрол на изпълнението на концесионни договори от АППК за 2025 г.*;
* Извършване на извънредни проверки на изпълнението на концесионни договори при възлагане от Координационния съвет по концесиите;
* Изготвяне на Годишен план за извършване на независим външен контрол на изпълнението на концесионни договори за 2026 г. и внасяне в Министерския съвет за одобрение;
* Приключване с изготвяне на доклади с резултатите от осъществения независим външен контрол на определени концесионни договори, съгласно одобрения *Годишен план за извършване на независим външен контрол на изпълнението на концесионни договори от АППК за 2025 г.* и на възложени от Координационния съвет по концесиите извънредни проверки.

***Правно осигуряване на дейността на АППК***

* Ефективно и навременно осъществяване на процесуално представителство по дела, по които Агенцията е ответник с цел предотвратяване на неблагоприятни последици, свързани със заплащането на обезщетения и разноски;
* Осъществяване на навременни действия по предявяване по съдебен ред на претенциите на Агенцията в случаите на констатирано неизпълнение на задълженията по приватизационни договори и на задълженията по концесионни договори, както и тяхното обезпечаване.
* Осигуряване на активност при образуването на изпълнителни дела, както и в рамките на вече започналите изпълнителни производства чрез своевременното и ефективно използване на принудителните способи за изпълнение, като се стимулира използването на всички законови възможности за събиране на вземанията на Агенцията, включително чрез сключване на спогодби за изплащане на дълга;
* Своевременно събиране на съдебни книжа, вписване на обезпечителни заповеди, издадени по молби от АППК, снабдяване с изпълнителни листа в полза на АППК и предприемане на действия за образуване на изпълнително производство;
* Своевременно предявяване на вземанията на АППК в производство по несъстоятелност или ликвидация на купувачите по приватизационните договори, както и по отношение на приватизирани дружества в случаите на вписано обезпечение;
* Осигуряване на законосъобразно осъществяване на контрол върху концесионните договори, определени в Годишния план и в случаи на извънредни проверки, възложени от Координационния съвет по концесиите.

**РАЗХОДИ ЗА ДЕЙНОСТТА**

АППК е второстепенен разпоредител с бюджет по бюджета на Министерство на икономиката и индустрията. Размерът на бюджета на Агенция за публичните предприятия и контрол за 2025 г. ще бъде утвърден от министъра на икономиката и индустрията след приемането на Закона за държавния бюджет за 2025 г. от Народното събрание на Р. България.

Съгласно проектобюджет за 2025 г. и актуализирана бюджетна прогноза за периода 2026 г.-2028 г., представени в МИИ с писмо с изх. № 92-00-17-124/ 05.09.2024 г. на АППК, планираните бюджетни разходи са в размер на 4 393 700 лв.

 В прогнозата за бюджетните разходи са предвидени средства за осигуряване извършването на дейностите по приватизация, следприватизационен контрол, процесуално представителство и за изпълнението на функциите на звено, осъществяващо координацията на държавната политика по отношение на публичните предприятия съгласно ЗПП и ППЗПП.

 Средствата за дейността по контрол на концесионни договори са планирани до размера на 300 000 лева, съгласно прогноза за финансовите ресурси, необходими за осъществяване на Годишния план за извършване на независим външен контрол на концесионни договори от АППК за 2025 г., одобрен с Решение на Министерски съвет № 789 от 15.11.2024 г. и финансова обосновка към прогнозата.

*Планът за работа на Агенция за публичните предприятия и контрол за 2025 година е утвърден от Надзорния съвет на АППК с Решение по т. 1 от дневния ред, взето на заседанието му на 30.01.2025 г. (Протокол № 3).*